วิตกภาคการผลิตจีน-สหรัฐชะลอตัวกดดาวโจนส์ปิดร่วง 469 จุด!
ดัชนีดาวโจนส์ตลาดหุ้นนิวยอร์กปิดร่วงลงอย่างหนักเมื่อคืนนี้ (1 ก.ย.) โดยทั้งดาวโจนส์, S&P500 และ NASDAQ ต่างก็ร่วงลงกว่า 2.8% เนื่องจากนักลงทุนวิตกกังวลเกี่ยวกับการชะลอตัวของเศรษฐกิจโลก หลังจากมีรายงานว่าภาคการผลิตของจีนและสหรัฐ ชะลอตัวลง
2 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (1 ก.ย.) ที่ 16,058.35 จุด ร่วงลง 469.68 จุด หรือ -2.84%, ดัชนี NASDAQ ปิดที่ 4,636.11 จุด ลดลง 140.40 จุด หรือ -2.94% และดัชนี S&amp;P500 ปิดที่ 1,913.85 จุด ลดลง 58.33 จุด หรือ -2.96%
ภาวะการซื้อขายในตลาดหุ้นนิวยอร์กเป็นไปอย่างซบเซา เนื่องจากนักลงทุนวิตกกังวลเกี่ยวกับการชะลอตัวของเศรษฐกิจจีน หลังจากดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไคซิน ลดลงแตะ 47.3 ในเดือนส.ค. จาก 47.8 ในเดือนก.ค. นับเป็นเดือนที่ 6 ติดต่อกันที่ดัชนีปรับตัวต่ำกว่าระดับ 50 แต่ขยับขึ้นเล็กน้อยจากข้อมูลเบื้องต้นที่ 47.1
นอกจากนี้ ตลาดยังได้รับแรงกดดันจากข้อมูลภาคการผลิตที่อ่อนแอของสหรัฐ โดยสถาบันจัดการด้านอุปทานของสหรัฐ (ISM) เปิดเผยว่า ดัชนี PMI ภาคการผลิต อยู่ที่ระดับ 51.1 ในเดือนส.ค. ลดลงจากระดับ 52.7 ในเดือนก.ค. โดยได้รับผลกระทบจากดอลลาร์ที่แข็งค่า และเศรษฐกิจโลกที่ซบเซา ด้านมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนี PMI ภาคการผลิตของสหรัฐปรับตัวลงสู่ระดับ 53.0 ในเดือนส.ค. ซึ่งเป็นระดับต่ำสุดในรอบ 22 เดือน จากระดับ 53.8 ในเดือนก.ค.
หุ้นกลุ่มพลังงานร่วงลงหลังราคาน้ำมันดิบปรับตัวลดลงในการซื้อขายที่ตลาดนิวยอร์กเมื่อคืนนี้ โดยหุ้นเอ็กซอนโมบิล และหุ้นโคโนโคฟิลิปส์ ต่างก็ร่วงลงกว่า 2.8%, หุ้นกลุ่มธนาคารร่วงลงอย่างหนัก โดยหุ้นซิตี้กรุ๊ป หุ้นแบงก์ ออฟ อเมริกา และหุ้นเจพีมอร์แกน เชส แอนด์ โค ต่างก็ปรับตัวลงอย่างน้อย 4.1% ส่วนหุ้นกลุ่มเทคโนโลยีปรับตัวลงเช่นกัน นำโดยหุ้นแอปเปิล และหุ้นไมโครซอฟท์ ที่ต่างก็ปรับตัวลงกว่า 3.9%
ขณะที่นักลงทุนจับตาดูข้อมูลเศรษฐกิจสหรัฐในวันนี้ รวมถึงตัวเลขจ้างงานเดือนส.ค.จาก ADP, ประสิทธิภาพการผลิต-ต้นทุนแรงงานต่อหน่วยที่มีการปรับทบทวนในไตรมาส 2/2558, ดัชนีภาวะธุรกิจนิวยอร์กเดือนส.ค.จากสถาบันจัดการด้านอุปทานของสหรัฐ (ISM) และยอดสั่งซื้อภาคโรงงานเดือนก.ค.